Sitges farà una consulta no vinculant en aquest barri que és a 14 quilòmetres del centre urbà

El passeig marítim de les Botigues de Sitges és la continuació del de Castelldefels

L'Ajuntament de Sitges ha posat data a la consulta que farà per preguntar a una part dels seus veïns si volen marxar del municipi: serà el 26 de maig.

Aquell dia els 2.300 habitants de les Botigues de Sitges estaran convocats a expressar si volen deixar d'estar en una situació peculiar, enganxats a Castelldefels i a 14 km del nucli de Sitges.

L'@AjSitges convoca per al dissabte 26 de maig la consulta sobre el futur de les Botigues.

➡️ https://t.co/49fZdpiAwX#Sitges pic.twitter.com/LqojrC2Wdj  Ajuntament de Sitges (@AjSitges) March 26, 2018

Impulsada per l'alcalde

En la presentació pública de la consulta no referendària ni vinculant l'alcalde de Sitges, Miquel Forns, ha dit que és un exercici de participació inclòs en el pla de mandat.

Malgrat que no el considera vinculant, Forns ha assegurat que respectaran el que decideixin els habitants de les Botigues majors de 16 anys:

"El que farem, evidentment, és escoltar la veu i escoltar els resultats com a govern municipal, sigui quina sigui l'opció, i en funció de quina sigui l'opció, obrar en conseqüència el que s'hagi d'encaminar."

Possible annexió a Castelldefels

La pregunta que podran respondre les 1.850 persones majors de 16 anys que estan censades a les Botigues serà aquesta: "Esteu d'acord que el nucli de les Botigues de Sitges se segregui del municipi de Sitges i es proposi la seva annexió al municipi de Castelldefels?"

L'ajuntament s'ha marcat una participació mínima del 35% per considerar-lo prou significatiu per activar el compromís d'impulsar la segregació.

Aquesta consulta estava inclosa en el pacte d'estabilitat entre l'equip de govern i la CUP.

Campanya electoral

Del 4 al 25 de maig hi haurà campanya pel sí o el no a la segregació, però l'ajuntament ja ha dit que serà neutre i que només cridarà a la participació.

Les Botigues de Sitges és la continuació de Castelldefels fins a l'entrada dels túnels del Garraf, incloent el Port Ginesta, i també la zona urbanitzada que s'estén cap a la muntanya.

Tradicionalment s'han sentit menystinguts per la llunyania i també pel dèficit d'inversions. Per a tots els serveis, l'escola, el CAP, la biblioteca i el transport, utilitzen els de Castelldefels.

Castelldefels s'haurà de pronunciar

Cal veure després què hi diu l'Ajuntament de Castelldefels, que de moment no s'ha pronunciat sobre si vol o no annexionar-se un barri que, de fet, és la continuació del seu passeig marítim.

Segons l'Ajuntament de Sitges, si els veïns volen segregar-se i Castelldefels no els vol, hi haurà d'intervenir el Parlament.